乜紳士唔係男人嘅尊稱咩?最近港府七一授勳,消費者委員會總幹事劉燕卿(Connie)獲授勳為太平紳士,為女士們增光。Connie昨日喺消委會一個聚會上興高采烈同傳媒分享喜悅,佢話當佢媽咪知道佢獲頒太平紳士後,第一個反應係話:「乜太平紳士唔係頒畀男人嘅咩!」可能佢媽咪心目中嘅太平紳士形象,係戴住頂高帽、攞住支士的嘅男士,好難會聯想「紳士」係一位女士。
Connie話對太平紳士嘅具體工作亦不太清楚,稍後有個講解會就係介紹點去監倉巡視,佢有興趣之餘,亦擔心囚犯唔知有乜申訴,席上有人話Connie係消委會總幹事,屆時啲犯人可能會反映監獄裏頭啲煙太貴唔合理呢!不過Connie反應好快,即時話最好就禁煙啦。其實監獄裏面仲有其他嘢賣嘅,例如毛巾、潤膚霜等日用品,Connie可以勸啲犯人戒煙,佢斷不能叫佢哋唔好買其他日用品啩。總之太平紳士嘅實際功能,Connie都充滿好奇,想去探索吓。